PRIJEDLOG


Na temelju članka 9. stavka 10. Zakona o grobljima (NN broj 78/25), u daljnjem tekstu Zakon o grobljima) i članka 33. Statuta Općine Krašić („Glasnik Zagrebačke županije“ broj 21/09, 23/13, 7/18,  9/20  i 17/21) Općinsko vijeće Općine Krašić na sjednici održanoj dana ________ 2026. godine donosi
ODLUKU
o grobljima Općine Krašić
I. OPĆE ODREDBE
    Članak 1.
(1) Ovom se Odlukom uređuju:
–	mjerila i kriteriji za dodjelu i ustupanje grobnih mjesta na korištenje
–	iskopavanje i premještanje posmrtnih ostataka, produbljenje groba i premještanje posmrtnih ostataka u grobnici 
–	ukopi i privremeni ukopi
–	način ukopa nepoznatih osoba
–	održavanje groblja i uklanjanje otpada
–	veličina, dimenzije, materijal i izgled grobnih mjesta i spomen-obilježja
–	uvjeti upravljanja grobljem 
–	uvjeti, način i mjesto prosipanja kremiranih posmrtnih ostataka umrle osobe
–	uvjeti i mjerila za plaćanje naknade pri dodjeli grobnog mjesta i godišnje grobne naknade
–	uvjeti za ustupanje prava korištenja grobnog mjesta trećim osobama
– 	mogućnost da pojedini dijelovi groblja služe za ukope članova pojedinih vjerskih zajednica te mogućnost da se na tim dijelovima groblja ukop obavlja uz prethodnu suglasnost predstavnika tih vjerskih zajednica,
– 	mogućnost da dio groblja ustupi drugoj jedinici lokalne samouprave ili da sklopi ugovor o zajedničkom korištenju groblja s drugom jedinicom lokalne samouprave,
– 	mogućnost da se grobno mjesto dodijeli na korištenje bez obveze premještanja ostataka tijela umrlih osoba u zajedničku kosturnicu,
– 	pravila za određivanje naknade za stjecanje opreme i uređaja koji se nalaze na grobnom mjestu bez korisnika grobnog mjesta,
–	prekršajne sankcije za prekršitelje odredbi.
(2) Izrazi koji se koriste u ovoj Odluci, a imaju rodno značenje odnose se jednako na muški i ženski rod.
   						Članak 2.

Groblje je ograđeni prostor na kojem se nalaze grobna mjesta, komunalna i druga infrastruktura i prateće građevine.
Mjesna groblja (u daljnjem tekstu Groblja) na području Općine Krašić su: groblje Krašić, groblje Pribić, groblje Prekrižje, groblje Dol, groblje Ruda Pribićka i groblje Pećno.
                                                                      Članak 3.
Groblja na području Općine su komunalna infrastruktura u vlasništvu Općine i njima upravlja Općina Krašić, odnosno Jedinstveni upravni odjel Općine Krašić.
Upravljanje grobljem podrazumijeva dodjelu grobnih mjesta na korištenje, vođenje grobnog očevidnika i registra umrlih osoba, uređenje, održavanje i rekonstrukciju groblja te organizaciju i osiguravanje uvjeta za ukop umrlih osoba.
Grobljem se upravlja na način kojim se iskazuje poštovanje prema umrlim osobama koje na njemu počivaju.
  Članak 4.
Upravitelj groblja vodi grobni očevidnik o ukopu svih umrlih osoba na grobljima iz članka 2. stavka 2. ove Odluke te registar umrlih osoba, sukladno zakonu kojim se uređuju groblja.
Korisnik grobnog mjesta dužan je dostavom odgovarajuće dokumentacije redovito ažurirati promjene osobnih podataka u grobnom očevidniku kod Upravitelja groblja.
Upravitelj groblja ne odgovara za štetu nastalu na grobnom mjestu koju počine treće ili
nepoznate osobe.


II.	MJERILA I KRITERIJI ZA DODJELU I USTUPANJE GROBNIH MJESTA NA KORIŠTENJE

                      	                                              Članak 5.
(1)	Grobno mjesto je grob, grobnica, kazeta za urne te svako drugo mjesto u kojem se nalaze posmrtni ostaci ili je namijenjeno za ukapanje ili trajnu pohranu posmrtnih ostataka.
(2)	Pod opremom i uređajima grobnog mjesta, u smislu ove Odluke, smatraju se nadgrobne ploče, nadgrobni spomenici, ploče, spomenici i drugi znaci, ograda grobnog mjesta i slično.
(3)	Oprema i uređaji grobnog mjesta iz stavka 1. i 2. ovoga članka smatraju se nekretninom i vlasništvo su korisnika grobnog mjesta, a korisnik njima može raspolagati sukladno Zakonu o grobljima i posebnim propisima.
(4)	Pod korisnikom grobnog mjesta, u smislu ove Odluke, podrazumijeva se osoba kojoj je grobno mjesto dano na korištenje rješenjem Upravitelja groblja ili je drugim pravnim putem postala korisnik grobnog mjesta.
(5)	Korisnik grobnog mjesta obvezan je voditi računa da natpisi na grobnom mjestu te oprema i uređaji nisu u suprotnosti s odredbama Zakona o grobljima.
Članak 6.
(1) Upravitelj groblja, na temelju zahtjeva stranke, dodjeljuje grobno mjesto na korištenje na neodređeno vrijeme uz naknadu u upravnom postupku. 
(2) Osoba koja smatra da je korisnik grobnog mjesta, a nije upisana u grobni očevidnik može zatražiti upis na temelju valjane pravne osnove. 
(3) O zahtjevu korisnika grobnog mjesta iz stavka 2. ovoga članka Upravitelj groblja odlučuje rješenjem.
(4) Rješenje o dodjeli grobnog mjesta na korištenje mora naročito sadržavati:
a. podatke o korisniku grobnog mjesta (ime i prezime, OIB, prebivalište i adresu
stanovanja)
b. podatke o grobnom mjestu (grobno polje, red i broj grobnog mjesta te vrstu grobnog mjesta)
c. iznos i obvezu plaćanja naknade za dodjelu grobnog mjesta na korištenje
d. obvezu plaćanja godišnje grobne naknade
e. uvjete gubitka grobnog mjesta odnosno prava korištenja grobnog mjesta te
f. po potrebi drugi podaci.
(5) Protiv rješenja koje u prvom stupnju donosi Jedinstveni upravni odjel Općine Krašić može se izjaviti žalba. Žalba se podnosi u pisanom obliku putem Jedinstvenog upravnog odjela Općine Krašić u roku propisanom Zakonom o općem upravnom postupku. O žalbi odlučuje nadležni upravni odjel Zagrebačke županije kao drugostupanjsko tijelo.
(6) Korisnik grobnog mjesta stječe pravo korištenja grobnog mjesta pravomoćnošću rješenja o dodjeli grobnog mjesta na korištenje i plaćanjem naknade za dodjelu grobnog mjesta na korištenje.
(7) Pravo korištenja grobnog mjesta i ostali podaci iz rješenja unose se u grobni očevidnik, a
rješenje o dodjeli grobnog mjesta na korištenje čuva se u arhivi Upravitelja groblja.

Članak 7.
(1) Upravitelj groblja donosi Položajni plan grobnih mjesta (u daljnjem tekstu: Plan). 
(2) Grobna mjesta dodjeljuju se na korištenje prema Planu za svako groblje posebno, redoslijedom prema brojevima raspoloživih grobnih mjesta označenih u Planu, na način da se u najvećoj mogućoj mjeri usvoje želje korisnika.
(3) Plan mora sadržavati:
· detaljni plan uređenja groblja i raspored grobova s točno naznačenim grobnim poljem,  glavnim putovima i stazama,
· detaljni plan za svako grobno polje s točno označenim redovima i grobovima.
(4) Grobno mjesto se dodjeljuje na korištenje kada nastane potreba za ukopom pokojnika ili, neovisno o potrebi za ukopom, ako postoji dovoljan broj slobodnih grobnih mjesta na groblju.
(5) Grobno mjesto se dodjeljuje na korištenje na neodređeno vrijeme, uz obvezu plaćanja naknade za dodjelu grobnog mjesta na korištenje, kao i godišnje grobne naknade.
(6) Nova grobna mjesta, kao i grobna mjesta za koja je Upravitelj groblja utvrdio da su, sukladno Zakonu o grobljima, grobna mjesta bez korisnika, a koja nemaju postavljenu grobnu opremu i uređaje, dodjeljuju se na korištenje sukladno važećem Cjeniku.

Članak 8.
(1) Jedno grobno mjesto može se dodijeliti samo jednom korisniku.
(2) U slučaju kada u postojećem grobnom mjestu više nema mogućnosti za ukop, korisniku se može dodijeliti dodatno grobno mjesto.

Članak 9.
(1)    Pravo na dodjelu grobnog mjesta imaju fizičke osobe kojima je dodijeljen OIB u       Republici Hrvatskoj.
(2) 	 Iznimno, grobno mjesto može se dodijeliti i pravnoj osobi radi ukopa osoba za koje je ista preuzela obvezu ukopa sukladno posebnim propisima.
(3) 	Prilikom dodjele grobnih mjesta prednost imaju osobe koje imaju prebivalište ili boravište na području Općine Krašić te osobe koje imaju obiteljsku ili drugu trajnu povezanost s područjem Općine Krašić.
(4)     Upravitelj groblja odlučuje o dodjeli grobnog mjesta vodeći računa o raspoloživim    kapacitetima groblja i načelu racionalnog korištenja grobnih mjesta.


Članak 10.
(1) Nakon smrti korisnika grobnog mjesta, korištenje grobnog mjesta stječu  njegovi nasljednici.
(2) U slučaju nasljeđivanja grobnog mjesta, nasljednik stječe pravo korištenja grobnog mjesta u opsegu u kojem je to pravo imao ostavitelj, neovisno o broju grobnih mjesta koje nasljednik već ima u korištenju.
(3) Pravomoćno rješenje o nasljeđivanju prava korištenja grobnog mjesta sud odnosno javni bilježnik kao povjerenik suda, po službenoj dužnosti, dostavlja Upravitelju groblja.
(4) Upravitelj groblja će, nakon što mu javni bilježnik dostavi rješenje o nasljeđivanju ili ugovor o ustupu grobnog mjesta, rješenjem utvrditi novog korisnika grobnog mjesta i upisati ga u grobni očevidnik.
(5) Ako se nasljednici ne mogu usuglasiti o korisništvu nad grobnim mjestom za ukop u zemlju, iznimno se za jedno grobno mjesto može upisati više korisnika, ali se u to grobno mjesto ne može obaviti ukop, niti se mogu izvoditi radovi nad tim grobnim mjestom, bez prethodne pisane suglasnosti svih korisnika predmetnog grobnog mjesta.
(6) Protiv rješenja donesenih na temelju ove Odluke stranka ima pravo izjaviti žalbu. Žalba se podnosi u roku od 15 dana od dana dostave rješenja, ako zakonom nije drugačije propisano. Žalba se podnosi putem Jedinstvenog upravnog odjela Općine Krašić. O žalbi odlučuje nadležni upravni odjel Zagrebačke županije kao drugostupanjsko tijelo.


Članak 11.
(1)	Korisnik grobnog mjesta može svoje pravo korištenja grobnog mjesta ugovorom ustupiti trećim osobama.
(2) 	Pravni posao iz stavka 1. ovoga članka mora biti sklopljen u pisanom obliku, uz obveznu ovjeru potpisa od strane javnog bilježnika, u suprotnom je pravni posao ništetan. 
(3) 	Ako jednim grobnim mjestom pravo raspolaganja ima više korisnika za ustupanje prava korištenja grobnog mjesta trećim osobama potrebna je suglasnost  svih korisnika tog grobnog mjesta.
(4) 	Ugovor o ustupu prava korištenja grobnog mjesta ili drugu valjanu ispravu  javni bilježnik dostavlja Upravitelju groblja po službenoj dužnosti radi upisa novog korisnika grobnog mjesta u grobni očevidnik.
(5)	Korisnik se može trajno odreći korištenja grobnog mjesta na temelju javnobilježnički ovjerene izjave uz uvjet da su podmirene sve dospjele obveze po osnovi godišnje grobne naknade. 
(6) 	Izjava iz stavka 5. ovog članka je neopoziva.
(7)	Grobno mjesto može se bez naknade i dodatnih troškova ustupiti Upravitelju groblja, samo ukoliko su podmirene sve obveze za grobno mjesto. Upravitelj groblja će korisnika grobnog mjesta brisati iz grobnog očevidnika. 
(8) 	Zahtjev iz stavka 5. ovoga članka sadrži izjavu o preuzimanju posmrtnih ostataka ili o odricanju od posmrtnih ostataka koji se nalaze u grobnom mjestu, kao i izjavu o preuzimanju opreme i uređaja grobnog mjesta ili o odricanju oprema i uređaja grobnog mjesta u korist Upravitelja groblja. 
(9)	U slučaju odricanja od posmrtnih ostataka iste zbrinjava Upravitelj groblja u zajedničkoj kosturnici.
(10) 	U slučaju da Korisnik izjavi da namjerava preuzeti opremu i uređaje grobnog mjesta iste je dužan preuzeti u roku od 60 dana od dana podnošenja izjave o odricanju grobnog mjesta, a ako u navedenom roku to ne učini oprema i uređaji grobnog mjesta prelaze u vlasništvo Upravitelja  groblja. Opremu i uređaje grobnog mjesta Korisnik ne može preuzeti prije nego što ne podmiri sva dugovanja po osnovi grobne naknade.
(11)	U slučaju iz stavka 5. ovoga članka, Upravitelj groblja stavlja izvan snage rješenje o korištenju grobnog mjesta, odnosno ugovor o korištenju grobnog mjesta sporazumno se raskida.
(12)     Nakon zaprimanja žalbe Jedinstveni upravni odjel Općine Krašić ispituje njezinu dopuštenost i pravodobnost te, ako za to postoje uvjeti, može sam izmijeniti ili ukinuti svoje rješenje, a ako to ne učini, dostavlja žalbu i spis predmeta nadležnom upravnom odjelu Zagrebačke županije.

[bookmark: _Hlk225752971]III.	ISKOPAVANJE I PREMJEŠTANJE POSMRTNIH OSTATAKA, PRODUBLJENJE GROBA I PREMJEŠTANJE POSMRTNIH OSTATAKA U GROBNICI

Članak 12.
Upravitelj groblja mora osigurati prostor za zajedničku grobnicu koja će služiti za smještaj posmrtnih ostataka iz grobnih mjesta bez korisnika.

Članak 13.
(1) Prijenos pokojnika u drugo grobno mjesto može se odobriti na zahtjev bračnog ili izvanbračnog  druga, životnog ili neformalnog životnog partnera, potomaka i posvojene djece pokojnika. 
(2) Iskopavanje pokojnika iz grobnog mjesta za ukop u zemlju, kao i produbljenje zemljanog groba može se odobriti nakon proteka 10 godina od posljednjeg ukopa u grobno mjesto.
(3) Prijenos pokojnika iz betonirane grobnice u drugo grobno mjesto može se odobriti bez obzira na protek vremena od dana ukopa do dana prijenosa pod uvjetom da je pokojnik pokopan u limenom lijesu i da se pokojnik premješta bez vađenja iz lijesa.
(4) Premještanje posmrtnih ostataka u grobnici radi oslobađanja ukopnog mjesta za novi ukop, što podrazumijeva vađenje posmrtnih ostataka iz postojećih ljesova i njihovo premještanje u novi lijes može se obaviti nakon proteka 20 godina od ukopa u grobnicu.
(5) Ako se čuvaju na groblju, urne se polažu u kazetu za urne, kolumbarij ili u druga grobna mjesta.
(6) Prijenos urni može se odobriti bez obzira na protek vremena od dana ukopa.

Članak 14.

(1) Za prijenos pokojnika potrebna je suglasnost korisnika grobnog mjesta u kojem je pokojnik ukopan, kao i korisnika grobnog mjesta u koje će biti preseljen.
(2) Ukoliko se pokojnik prenosi u grobno mjesto koje se nalazi izvan Općine Krašić, podnositelj zahtjeva Upravitelju groblja treba priložiti potvrdu o postojanju grobnog mjesta u koje će se preseliti pokojnik, kao i eventualnu dodatnu zakonski propisanu dokumentaciju.
(3) Iskop (ekshumacija) pokojnika ili posmrtnih ostataka može se obavljati na osnovi odluke ovlaštenog tijela, neovisno o proteku vremena od ukopa i dozvoli korisnika grobnog mjesta.





IV.	UKOPI I PRIVREMENI UKOPI


Članak 15.
Naručitelj ukopa i privremenog ukopa je svaka osoba koja je uz predočenje potvrde o smrti pokojnika, a po potrebi i drugih isprava, zatražila obavljanje ukopa.

Članak 16.
Privremeni ukop obavlja se u grobno mjesto koje je za tu namjenu odredio Upravitelj groblja.


Članak 17.
Naručitelj ukopa dužan je prijaviti i zatražiti obavljanje ukopa posebnom pisanom prijavom u kojoj mora naznačiti slijedeće podatke:
· osobne podatke o podnositelju prijave – naručitelju ukopa
· osobne podatke o pokojniku
· podatke o grobnom mjestu na kojem se predlaže ukop
· podatke o korisniku grobnog mjesta
· podatke o pogrebniku koji će, sukladno Zakonu o pogrebničkoj djelatnosti, dopremiti pokojnika do groblja.

Članak 18.
(1) Kada se lijes s pokojnikom preuzme na groblje, isti se više ne smije otvarati.
(2) Ukop pokojnika mora se obaviti u zatvorenom mrtvačkom sanduku (lijesu) koji može biti načinjen od drveta, metala ili drugog otpornog materijala tako da bude čvrst i nepropustan.
(3) Lijes u kojem se pokojnika ukapa u grobnicu, odnosno prenosi radi ukopa u drugo mjesto, mora biti dvostruk. Unutarnji dio lijesa mora biti načinjen od lima ili drugog prikladnog materijala i hermetički zatvoren, a vanjski dio od drveta.

Članak 19.
(1) Upravitelj groblja mora omogućiti ukop u grobno mjesto za koje postoji valjano pravo korištenja. Nepodmirene grobne naknade ne mogu biti razlog uskraćivanja ukopa. Dugovanja korisnika naplaćuju se u posebnom postupku, neovisno o obavljanju ukopa.

Članak 20.
(1) Unutar jednog grobnog mjesta za ukop u zemlju smije se ukopati dva pokojnika, jedan na dublju razinu i jedan na prvog pokojnika.
(2) Nakon isteka 10 godina od ukopa u grobno mjesto u zemlji, ponovno se može ukopati pokojnik te se taj ukop tada računa kao prvi ukop u to grobno mjesto, uz obavljanje ekshumacije pokojnika u produbljenje, ovisno o potrebi za istom. Nema ograničenja u broju ukopa urni u grobno mjesto za ukop u zemlju sve dok u grobnom mjestu ima dovoljno raspoloživog prostora.
(3) U betonirane grobnice ili kazete za urne može se ukopati više pokojnika, neovisno o vremenskom razmaku između ukopa, ovisno o raspoloživom prostoru u betoniranoj grobnici ili kazeti za urne.

Članak 21.
Ako se prilikom ukopa mora pomaknuti oprema ili uređaj na grobnom mjestu u koje se ukapa, sve troškove u vezi s uspostavom prijašnjeg stanja dužna je snositi osoba na čiji se zahtjev obavlja ukop.

V.	NAČIN UKOPA NEPOZNATIH OSOBA

[bookmark: _Hlk225324026]Članak 22.
Nepoznate osobe se ukapaju u grobno mjesto koje je za tu namjenu odredio Upravitelj groblja.

VI.	ODRŽAVANJE GROBLJA I UKLANJANJE OTPADA

Članak 23.
(1) Održavanje groblja podrazumijeva održavanje prostora i zgrada za obavljanje ispraćaja umrlih osoba i ukopa tijela umrlih osoba te uređivanje putova, zelenih i drugih površina unutar groblja
(2) Upravitelj groblja vodi brigu o održavanju groblja i uklanjanju otpada sa istog.
(3) Pod otpadom, u smislu ove Odluke, smatraju se svi materijali koji su na bilo koji način naneseni, odnosno dospiju na groblje, a po svojoj prirodi ne pripadaju groblju ili narušavaju izgled groblja te ostaci vijenaca i cvijeća na grobovima, koji zbog proteka vremena narušavaju izgled groblja, a korisnici grobnih mjesta su ih propustili ukloniti.
(4) Održavanje groblja i uklanjanje otpada financira se prvenstveno iz sredstava godišnje grobne naknade, a po potrebi i iz Proračuna Općine Krašić.

Članak 24.
Upravitelj groblja je obvezan groblje održavati kontinuirano i s poštovanjem prema ukopanim osobama, na način da groblje i prateće građevine, sukladno Zakonu o grobljima, budu uredni i čisti te u funkcionalnom smislu ispravni.

Članak 25.
(1) Korisnik je dužan uređivati, čistiti i održavati grobno mjesto, i to na način kojim iskazuje poštovanje prema umrlim osobama, bez narušavanja cjelokupnog izgleda groblja, izazivanja opasnosti za sigurnost osoba i narušavanja sigurnosti i stabilnosti drugih grobnih mjesta.
(2) Korisnici grobnih mjesta i posjetitelji groblja moraju se pridržavati odredaba Odluke o ponašanju na groblju, koju donosi Upravitelj groblja.
(3) Ako se grobna mjesta ne održavaju u skladu s propisima kojima se uređuje održavanje groblja, Upravitelj groblja obvezan je u roku od 30 dana od saznanja za tu okolnost rješenjem naložiti korisniku grobnog mjesta da uredi grobno mjesto.
(4) Korisnik grobnog mjesta obvezan je postupiti po rješenju iz stavka 3. ovoga članka u roku od 15 dana od dana zaprimanja tog rješenja.
(5) Ako korisnik grobnog mjesta ne postupi u roku iz stavka 4. ovoga članka, Upravitelj groblja će u daljnjem roku od 30 dana samostalno urediti grobno mjesto.
(6) Ako se uređenje grobnog mjesta odnosi na radove većeg obujma ili radove za koje je potrebno prethodno ishoditi suglasnosti nadležnih tijela, korisnik grobnog mjesta obvezan je postupiti po rješenju iz stavka 3. ovoga članka u roku od šest mjeseci od dana zaprimanja tog rješenja.
(7) Ako korisnik grobnog mjesta ne postupi u roku iz stavka 6. ovoga članka, Upravitelj groblja će u daljnjem roku od šest mjeseci samostalno urediti grobno mjesto.
(8) Korisnik grobnog mjesta dužan je Upravitelju groblja nadoknaditi sve troškove koje je Upravitelj groblja imao postupajući prema stavcima 5. i 7. ovoga članka.
(9) Zabranjeno je postavljanje spomen-obilježja, natpisa, znakova ili drugih obilježja koja vrijeđaju moralne, vjerske, nacionalne ili etičke osjećaje građana ili koja veličaju totalitarne režime, agresorsku vojsku ili potiču mržnju.
(10) Upravitelj groblja rješenjem će naložiti uklanjanje takvih obilježja u roku od 30 dana.
(11) Ako korisnik ne ukloni obilježje u ostavljenom roku, Upravitelj groblja uklonit će ga na trošak korisnika.
(12) Na grobljima je izričito zabranjeno:
1. onečišćivati grobna mjesta, putove, staze, objekte i uređaje groblja,
2. gaziti po grobnim mjestima,  oštećivati grobna mjesta, spomenike, nadgrobne znakove, klupe i druge objekte i uređaje,
3. oštećivati ogradu groblja i druge zaštitne elemente, 
4. trgati, oduzimati i odnositi cvijeće, svijeće i druge predmete s grobnih mjesta i
5. postavljati opremu i uređaje grobnog mjesta i spomen-obilježja protivno članku 13. stavku 2. Zakona o grobljima.



VII.	VELIČINA, DIMENZIJE, MATERIJAL I IZGLED GROBNIH MJESTA I
SPOMEN-OBILJEŽJA

Članak 26.
Veličina, dimenzije, materijal i izgled grobnih mjesta i spomen-obilježja određeni su posebnim propisima.


Članak 27.
(1) Grobno mjesto je grob, grobnica, niša, pretinac, kazeta za urne, kolumbarij te svako drugo mjesto u kojem se nalaze posmrtni ostaci ili je namijenjeno za ukapanje ili trajnu pohranu posmrtnih ostataka.
(2) Prostorno tehnički uvjeti  grobnih mjesta, oprema i uređaji grobnog mjesta propisani su Pravilnikom koje donosi nadležno ministarstvo.
(3) Grobna mjesta mogu se urediti isključivo trajnim materijalima (razne vrste kamena, metala, stakla i dr.), a sukladno lokalnim običajima. 
(4) Korisnik grobnog mjesta dužan je najmanje 3 dana prije početka radova obavijestiti Upravitelja groblja o izvođenju građevinskih, kamenoklesarskih i drugih radova na grobnom mjestu. Radove mogu izvoditi fizičke i pravne osobe registrirane za obavljanje predmetne djelatnosti, uz poštivanje odredbi ove Odluke i uputa Upravitelja groblja. Pod nadgrobnim spomenicima i uređajima podrazumijevaju se spomenici, pokrivne ploče, betonski okviri, žardinjere, vaze, kovani ukrasni elementi i slično.

Članak 28.
(1) Upravitelj groblja određuje vrijeme u kojem se radovi na uređenju grobnih mjesta i izgradnji nadgrobnih spomenika i uređaja na grobnim mjestima mogu obavljati.
(2) Upravitelj groblja može u određene dane u tjednu ili u određeno doba dana zabraniti izvođenje radova na uređenju grobnih mjesta i izgradnji nadgrobnih spomenika i uređaja na grobnim mjestima na groblju.
(3) Radi osiguravanja nesmetanog obavljanja ukopa i održavanja reda na groblju, osobe koje
izvode radove na groblju dužne su:
a. početak i završetak radova prijaviti Upravitelju groblja
b. radove izvoditi tako da se do najveće mjere očuvaju mir i dostojanstvo na groblju, a
mogu se obavljati samo u dane i u vrijeme koje odredi Upravitelj groblja
c. građevni materijal (opeka, kamen, šljunak, pijesak, cement, vapno i slično) držati na groblju samo za vrijeme izvođenja radova na dnevnoj bazi
d. u slučaju prekida radova, odnosno nakon završetka radova, grobno mjesto i okoliš dovesti u prijašnje stanje odnosno ostaviti ih urednima i čistima te otkloniti eventualno učinjenu štetu, a završetak radova prijaviti Upravitelju groblja
e. prevoziti materijal u vrijeme te putovima i stazama koje odredi Upravitelj groblja
f. vodu na groblju isključivo koristiti u svrhu radova i održavanja grobnih mjesta te
izljevna mjesta ostavljati urednima.

Članak 29.
(1) Upravitelj groblja dužan je nakon obavijesti o završetku radova izvršiti pregled izvršenih radova i okoliša te upozoriti izvođača da ukloni sve nedostatke ili eventualno učinjenu štetu.
(2) Upravitelj groblja dužan je odmah obustaviti sve radove koji se obavljaju bez odobrenja ili protivno odobrenju.



VIII. 	UVJETI UPRAVLJANJA GROBLJEM 

Članak 30.
(1)	Upravitelj groblja, u skladu s odredbama Zakona o grobljima, ima javne ovlasti u pojedinim poslovima upravljanja grobljem.
(2) 	Pod upravljanjem grobljem podrazumijeva se dodjela grobnih mjesta na korištenje, vođenje propisanih evidencija, uređenje, održavanje i rekonstrukcija groblja te organizacija i osiguravanje uvjeta za ukop umrlih osoba. 
(3) 	Upravitelj groblja dužan je pravodobno poduzimati mjere iz svoje nadležnosti kako bi se osigurala grobna mjesta.
(4)	Upravitelj groblja dužan je voditi grobni očevidnik  o ukopu svih umrlih osoba na području Općine Krašić, kao i registar umrlih osoba.
(5) 	Upravitelj groblja može obavljanje pojedinih tehničkih poslova na groblju, osobito poslova iskopa i zatrpavanja grobnih mjesta, održavanja groblja te drugih pomoćnih poslova, povjeriti drugoj pravnoj ili fizičkoj osobi na način propisan posebnim propisima, uz obvezu nadzora nad obavljanjem povjerenih poslova.

Članak 31.
Upravitelj groblja je obvezan grobljem upravljati s poštovanjem prema ukopanim osobama.

Članak 32.
(1)	Upravitelj groblja donosi odluku o ponašanju na groblju u kojoj se određuje radno vrijeme groblja i vrijeme ukopa, načini i primjereno vrijeme za obavljanje radova na groblju te pravila ponašanja na groblju koja vrijede za korisnike grobnih mjesta i posjetitelje.
(2)	Upravitelj groblja obvezan je obavijestiti nadležnu policijsku upravu ako ima saznanja o okupljanju unutar groblja koje je protivno odredbama zakona kojim se uređuju javna okupljanja, kao i o svakom ponašanju unutar groblja protivnom odredbama zakona kojim se uređuju prekršaji protiv javnog reda i mira.



IX.	UVJETI,  NAČIN  I  MJESTO  PROSIPANJA  KREMIRANIH  POSMRTNIH
OSTATAKA UMRLE OSOBE

Članak 33.

(1) Kremirani posmrtni ostaci mogu se položiti u grobno mjesto na groblju ili u urnu u za to predviđeno mjesto (kazeta, kolumbarij i sl.).
(2) Prosipanje pepela na području groblja nije dopušteno.




X.	UVJETI I MJERILA ZA PLAĆANJE NAKNADE PRI DODJELI GROBNOG MJESTA I GODIŠNJE GROBNE NAKNADE

Članak 34.
(1) Prilikom dodjele grobnog mjesta na korištenje plaća se naknada koja se utvrđuje rješenjem.
(2) Naknada za dodjelu grobnog mjesta na korištenje određuje se ovisno o vrsti, veličini i lokaciji grobnog mjesta.
(3) Korisnik grobnog mjesta stječe pravo korištenja grobnog mjesta pravomoćnošću rješenja o dodjeli grobnog mjesta na korištenje i plaćanjem naknade za dodjelu grobnog mjesta na korištenje.

Članak 35.
(1) Korisnik je dužan redovito plaćati godišnju grobnu naknadu kao naknadu za održavanje i upravljanje grobljem.
(2) Plaćanjem godišnje grobne naknade korisnik grobnog mjesta ne oslobađa se obveze održavanja grobnog mjesta koje mu je dano na korištenje.
(3) Godišnja grobna naknada određuje se radi podmirenja troškova upravljanja i održavanja groblja, uzimajući u obzir vrstu i veličinu grobnog mjesta.
(4) Godišnja grobna naknada plaća se na temelju računa koju Upravitelj groblja dostavlja osobi koja je u grobni očevidnik upisana kao korisnik grobnog mjesta ili platitelj godišnje grobne naknade za pojedinog korisnika grobnog mjesta.
(5) Korisnici grobnih mjesta dužni su godišnju grobnu naknadu platiti do 31. prosinca tekuće godine.
(6) Upravitelj groblja je dužan evidentirati svaku izvršenu uplatu u zasebnim evidencijama.
(7) Visina godišnje grobne naknade za korištenje grobnog mjesta utvrđuje se radi namirenja dijela stvarno nastalih zajedničkih troškova na groblju.

XI.	UVJETI ZA USTUPANJE PRAVA KORIŠTENJA GROBNOG MJESTA TREĆIM OSOBAMA

Članak 36.
Korisnik može trećoj osobi ugovorom ustupiti svoje pravo korištenja grobnog mjesta na neodređeno vrijeme sukladno Zakonu o grobljima, uz uvjet da su podmirene sve dospjele obveze po osnovi godišnje grobne naknade.



Članak 37.
Ako ima više korisnika grobnog mjesta, a ne radi se o ustupanju korištenja među korisnicima, za ustupanje prava korištenja grobnog mjesta na neodređeno vrijeme potrebna je pisana suglasnost svih korisnika. 

XII. 	MOGUĆNOST DA POJEDINI DIJELOVI GROBLJA SLUŽE ZA UKOPE ČLANOVA POJEDINIH VJERSKIH ZAJEDNICA TE MOGUĆNOST DA SE NA TIM DIJELOVIMA GROBLJA UKOP OBAVLJA UZ PRETHODNU SUGLASNOST PREDSTAVNIKA TIH VJERSKIH ZAJEDNICA 

Članak 38.
(1) Na grobljima na području Općine Krašić ukopi se obavljaju na jedinstven način, bez izdvajanja posebnih dijelova groblja za pojedine vjerske zajednice.

(2) Ukopi se obavljaju sukladno Zakonu o grobljima i ovoj Odluci, bez obveze pribavljanja suglasnosti predstavnika vjerskih zajednica.


XIII.	MOGUĆNOST DA SE DIO GROBLJA USTUPI DRUGOJ JEDINICI LOKALNE SAMOUPRAVE ILI DA SKLOPI UGOVOR O ZAJEDNIČKOM KORIŠTENJU GROBLJA S DRUGOM JEDINICOM LOKALNE SAMOUPRAVE 

Članak 39.
(1) Općina Krašić može dio groblja ustupiti drugoj jedinici lokalne samouprave ili s njom sklopiti ugovor o zajedničkom korištenju groblja, sukladno članku 9. stavku 10. Zakona o grobljima.
(2) O ustupanju dijela groblja ili sklapanju ugovora o zajedničkom korištenju groblja odlučuje Općinsko vijeće Općine Krašić posebnom odlukom, na temelju prethodno utvrđenog javnog interesa i tehničkih mogućnosti groblja.
(3) Ugovor iz stavka 1. ovoga članka mora sadržavati osobito: obveze ugovornih strana, način korištenja grobnih mjesta, način financiranja održavanja groblja, trajanje ugovora te način rješavanja sporova.
(4) Ustupanje dijela groblja ili zajedničko korištenje groblja ne smije utjecati na prava postojećih korisnika grobnih mjesta niti smije narušiti red, sigurnost i dostojanstvo groblja.



XIV.	GROBNO MJESTO BEZ KORISNIKA I MOGUĆNOST DA SE GROBNO MJESTO DODJELI NA KORIŠTENJE BEZ OBVEZE PREMJEŠTANJA OSTATAKA TIJELA UMRLIH OSOBA U ZAJEDNIČKU GROBNICU 

                                                                Članak 40.

(1) Kada dug po osnovi godišnje grobne naknade prijeđe iznos od deset godišnjih grobnih naknada, Upravitelj groblja dužan je korisniku grobnog mjesta uputiti pisani poziv za podmirenje dospjelog duga sa zakonskim zateznim kamatama te ga istodobno objaviti na oglasnoj ploči groblja i mrežnim stranicama Upravitelja groblja. Ako je adresa korisnika poznata, poziv se dostavlja i na adresu prebivališta odnosno boravišta.
(2) U pozivu se određuje rok od 30 dana za podmirenje duga, uz upozorenje da će se u slučaju neplaćanja pokrenuti postupak za donošenje rješenja o prestanku prava korištenja grobnog mjesta sukladno ovoj Odluci i Zakonu o grobljima.
(3) Ako korisnik grobnog mjesta ne podmiri dug u roku iz stavka 2. ovoga članka, Upravitelj groblja donosi rješenje o prestanku prava korištenja grobnog mjesta.
(4) Nakon izvršnosti rješenja iz stavka 3. ovoga članka, utvrđuje se da je grobno mjesto bez korisnika te se može ponovno dodijeliti sukladno ovoj Odluci.
(5) Iznimno od stavka 4. ovoga članka, grobna mjesta u kojima su pokopani posmrtni ostaci znamenitih povijesnih osoba, hrvatskih branitelja iz Domovinskog rata za koje ne postoji osoba koja je preuzela prava i obveze korisnika grobnog mjesta ili lokalno značajnih osoba, ne dodjeljuju se novom korisniku.
(6) Protiv rješenja iz stavka 3. ovoga članka može se izjaviti žalba u roku propisanom Zakonom o općem upravnom postupku. Žalba se podnosi putem Jedinstvenog upravnog odjela Općine Krašić, a o njoj odlučuje nadležno upravno tijelo Zagrebačke županije.
(7) Nakon izvršnosti rješenja iz stavka 3. ovoga članka grobno mjesto se može dodijeliti novom korisniku.
(8) Prijašnji korisnik ili njegovi nasljednici mogu preuzeti opremu i uređaje grobnog mjesta u roku koji odredi Upravitelj groblja, uz uvjet podmirenja svih dospjelih dugova i zateznih kamata. Nakon isteka tog roka oprema i uređaji koji nisu preuzeti ostaju na raspolaganju Upravitelju groblja.
(9) Prije dodjele grobnog mjesta novom korisniku posmrtni ostaci premještaju se u zajedničku grobnicu na način propisan zakonom i ovom Odlukom.
(13) Upravitelj groblja dužan je o premještanju posmrtnih ostataka obavijestiti predstavnike vjerske zajednice kojoj su umrle osobe pripadale te voditi računa o vjerskim običajima i praksi, ako je podatak o vjerskoj pripadnosti poznat.

Članak 41.
(1) 	Grobna mjesta za koja je Upravitelj groblja utvrdio da su, sukladno Zakonu o grobljima, grobna mjesta bez korisnika ili su ih korisnici vratili odnosno ustupili Upravitelju groblja, dodjeljuju se na korištenje novim korisnicima bez da se iz takvih grobnih mjesta premještaju ostaci tijela ili urni u zajedničku grobnicu, osim kod betoniranih grobnica, grobnica za urne i kolumbarija, kod kojih se ostaci tijela ili urni prije dodjele novom korisniku premještaju u zajedničku grobnicu.
(2) 	Iznimno od stavka 1. ovoga članka, na zahtjev novog korisnika grobnog mjesta mogu se premjestiti posmrtni ostaci iz grobnog mjesta i preseliti u zajedničku grobnicu Upravitelja groblja.
(3) 	Trošak preseljenja posmrtnih ostataka iz stavka 1. i stavka 2. ovoga članka snosi novi korisnik grobnog mjesta, sukladno važećem Cjeniku.
(4) 	Kada se radi preseljenje posmrtnih ostataka u zajedničku grobnicu Upravitelja groblja, naručitelj preseljenja dužan je, sukladno važećem Cjeniku, Upravitelju groblja platiti naknadu zajedničke grobnice Upravitelja groblja, za vremensko razdoblje od 10 godina, po smještenom lijesu.
(5) 	Ukoliko se iz grobnog mjesta iz stavka 1. ovoga članka ne premjeste posmrtni ostaci ukopani u predmetno grobno mjesto, novi korisnik grobnog mjesta dužan je na spomeniku istaknuti obavezne podatke i o tim umrlim osobama, sukladno Zakonu o grobljima.







XV. 	PRAVILA ZA ODREĐIVANJE NAKNADE ZA STJECANJE OPREME I UREĐAJA KOJI SE NALAZE NA GROBNOM MJESTU BEZ KORISNIKA GROBNOG MJESTA 

Članak 42.

Naknada za stjecanje opreme i uređaja koji se nalaze na grobnom mjestu bez korisnika grobnog mjesta određuje se prema stanju, vrsti i dimenzijama opreme i uređaja prema procjeni Upravitelja groblja sukladno cjeniku koji donosi nadležno tijelo Općine Krašić.






XVI.	PREKRŠAJNE ODREDBE

Članak 43. 
(1) Novčanom kaznom od 600,00 do 1.300,00 eura kaznit će se za prekršaj pravna osoba ako:
· postupa protivno odredbama članka 25. ove Odluke te onečišćuje grobna mjesta, putove, staze, objekte ili uređaje groblja
· oštećuje grobna mjesta, spomenike, nadgrobne znakove, klupe, ogradu groblja ili druge objekte i uređaje
· postavlja opremu i uređaje grobnog mjesta protivno odredbama ove Odluke i Zakona o grobljima
· izvodi radove na groblju protivno odredbama članaka 27. i 28. ove Odluke
· ne postupi po rješenju Upravitelja groblja donesenom na temelju ove Odluke
(2) Za radnje iz stavka 1. ovoga članka novčanom kaznom od 200,00 do 500,00 eura kaznit će se i:
· odgovorna osoba u pravnoj osobi
· fizička osoba obrtnik
· fizička osoba koja počini prekršaj
(3) Novčanom kaznom od 100,00 do 300,00 eura kaznit će se fizička osoba koja:
· ne održava grobno mjesto sukladno članku 25. ove Odluke
· odlaže otpad izvan za to predviđenih mjesta
· narušava mir i dostojanstvo groblja
· ne pridržava se odluke o ponašanju na groblju koju donosi Upravitelj groblja



XVII.	ZAVRŠNE ODREDBE

Članak 44. 
Za sve što nije propisano ovom Odlukom primjenjuju se odredbe Zakona o grobljima i podzakonskih propisa kojima je uređeno područje groblja.


Članak 45.
Danom stupanja na snagu ove Odluke prestaje važiti Odluka o grobljima ("Glasnik Zagrebačke županije" br. 20/14).

Članak 46. 
Ova Odluka stupa na snagu osmoga dana od dana objave u "Glasniku Zagrebačke županije ".



Predsjednica Općinskog vijeća
           Općine Krašić
           Helena Beketić
